Nu er der ikke mange vinterdage tilbage. Ifølge TV 2 Vejret kan man allerede i denne weekend være heldig at få en forsmag på foråret.

Der er gode chancer for forårssol på forskud, når vinterferien for mange nordjyders vedkommende slutter denne weekend. Sådan lyder TV 2 Vejrets forudsigelser for Nordjylland fredag eftermiddag. - Lørdag når vi op på en syvotte grader, når det bliver mest lunt og solen bryder igennem i et eller andet omfang. Der bliver i hvert fald flot vejr, ligesom der gør i løbet af søndagen og faktisk resten af ”vinteren”. To-cifrede varmegrader og sol på himlen, siger Per Christiansen fra TV 2 Vejret. Nordjyderne skal dog være opmærksomme på morgenfrost, der kan give glatte veje lørdag morgen, lyder det. - Vi kan godt på vejbaner være underfrysepunktet i morgen, pas på det. Der kan være glatte veje på udsatte og fugtige steder, dalsænkninger, skovstrækninger og så videre, lyder advarslen fra TV 2s vejrredaktion. Læs mere om udsigterne for den forårslignende weekend og de sidste februardage på TV 2 Vejrets hjemmeside .